ທ່ານແຄຣີ ຢູ່ທີ່ນະຄອນຫຼວງ ອາບູດາບີ ເພື່ອເຈລະຈາ ເລື້ອງຊີເຣຍ
ເຮືອບິນລົບຂອງສະຫະລັດອາຣັບເອເມີເຣັສ ອັນເປັນພາກສ່ວນ ກຸ່ມແນວໂຮມທີ່ນຳພາ ໂດຍສະຫະລັດ ຍັງໄດ້ປະຕິບັດການໂຈມຕີ ທາງອາກາດຫຼາຍບັ້ນ ຕໍ່ພວກ IS.
ຂະນະນີ້ ລັດຖະມົນຕີ ການຕ່າງປະເທດ ສະຫະລັດ ທ່ານຈອນ ແຄຣີ ຢູ່ໃນສະຫະລັດອາຣັບເອເມີເຣັສ ເພື່ອການເຈລະຈາ ໃນ ວັນຈັນມື້ນີ້ ທີ່ຈະເພັ່ງເລັງໃສ່ ເລື້ອງສະຖານະການໃນຊີເຣຍ ທ່ານແຄຣີ ຈະພົບປະກັບເຈົ້າຊາຍອາຣັບ Mohammed Bin Zayed Al Nahyan ຢູ່ໃນນະຄອນຫຼວງ ອາບູດາບີ ອັນເປັນ ຂັ້ນຕົ້ນຂອງການເດີນທາງ ທີ່ຍັງຈະຢຸດແວ່ ໃນປະເທດອິສຣາແອລນຳດ້ວຍ ສະຫະລັດອາຣັບເອເມີເຣັສ ເປັນພາກສ່ວນນຶ່ງ ຂອງການຟື້ນຄືນໃໝ່ ຄວາມພະຍາຍາມ ໂດຍຫຼາຍປະເທດ ເພື່ອຈະຊຸກຍູ້ ໃຫ້ມີການແກ້ໄຂສະຖານະການ ທາງດ້ານການເມືອງ ຢູ່ໃນຊີເຣຍ ບ່ອນທີ່ການສູ້ລົບກັນໄດ້ສັງຫານຫຼາຍກວ່າ 250,000 ຄົນແລ້ວ ນັບຕັ້ງແຕ່ ເດືອນມີນາ ປີ 2011 ເປັນຕົ້ນມາ ການພົບປະກັນຄັ້ງຫລ້າສຸດເມື່ອບໍ່ດົນມານີ້ ທີ່ປະກອບດ້ວຍສະຫະລັດ ແລະ ບັນດາປະ ເທດມະຫາອຳນາດອື່ນໆ ຂອງໂລກ ຢູ່ໃນນະຄອນວຽນນານັ້ນ ທີ່ໄດ້ສິ້ນສຸດລົງເມື່ອວັນ ທີ 13 ພະຈິກຜ່ານມາ ໂດຍມີການໃຫ້ຄຳປະຕິຍານວ່າ ຈະພະຍາຍາມນຳເອົາລັດຖະບານ ຊີເຣຍ ແລະ ຝ່າຍຄ້ານເຂົ້າມາທຳການເຈລະຈາ ທີ່ໄກ່ເກ່ຍໂດຍອົງການ ສະຫະປະຊາ ຊາດ ພາຍໃນເດືອນມັງກອນປີໜ້າ ການເຈລະຈາສັນຕິພາບສອງຮອບກ່ອນໜ້ານີ້ ໃນ ຕົ້ນປີ 2014 ໄດ້ສິ້ນສຸດລົງ ໂດຍບໍ່ມີຄວາມຄືບໜ້າທີ່ເປັນຮູບປະທຳເລີຍ ເຮືອບິນລົບຂອງສະຫະລັດອາຣັບເອເມີເຣັສ ອັນເປັນພາກສ່ວນກຸ່ມແນວໂຮມທີ່ນຳພາ ໂດຍສະຫະລັດ ຍັງໄດ້ປະຕິບັດການໂຈມຕີທາງອາກາດຫຼາຍບັ້ນ ທີ່ແນເປົ້າໝາຍໃສ່ ພວກຫົວຮຸນແຮງລັດອິສລາມ ຜູ້ທີ່ຄວບຄຸມດິນແດນສ່ວນໃຫຍ່ຂອງປະເທດຊີເຣຍ ແລະ ອີຣັກ ເປັນເວລາຫຼາຍກວ່ານຶ່ງປີມາ ການເດີນທາງໄປຢ້ຽມຢາມອິສຣາແອລຂອງທ່ານແຄຣີ ຈະເປັນຄັ້ງທຳອິດຂອງທ່ານ ໃນ ລະຍະຫຼາຍກວ່າປີນຶ່ງ ແລະ ຈະກ່ຽວພັນກັບການພົບປະ ກັບນາຍົກລັດຖະມົນຕີ ອິສຣາແອລ ທ່ານເບັນຈາເມັນ ເນຕັນຢາຮູ ທັງຢູ່ໃນນະຄອນຫຼວງເຈຣູຊາແລັມ ແລະ ໃນນະຄອນ ຣາມາລາ ກັບຜູ້ນຳປາແລັສໄຕນ໌ ທ່ານມາມູດດ໌ ອາບັສ ຄາດວ່າ ທ່ານແຄຣີ ຈະປຶກສາຫາລື ມາດຕະການຕ່າງໆທີ່ອາດຫລຸດຜ່ອນຄວາມເຄັ່ງຕຶງ ລະຫວ່າງ ຊາວອິສຣາແອລ ກັບ ຊາວປາແລັສໄຕນ໌ ທີ່ໄດ້ທະວີຂຶ້ນເມື່ອບໍ່ດົນມານີ້ ແລະ ຮຽກຮ້ອງໃຫ້ທັງສອງຝ່າຍ ພະຍາຍາມຍັບຍັ້ງຈາກການໃຊ້ຄວາມຮຸນແຮງເອົາໄວ້